Staking by Eskom veroorsaak steeds vertragings | Maroela Media
Staking by Eskom veroorsaak steeds vertragings
(Argieffoto ter illustrasie: Mazhar Zandsalimi/Unsplash)
Asof die hernude inwerkingstelling van beurtkrag Suid-Afrikaners nie reeds mismoedig genoeg gemaak het nie, lyk dit asof 'n sloerstaking by Eskom steeds herstelwerk aan kragtoevoerprobleme in Gauteng vertraag.
Die sloerstaking hou glo verband met die betaling van oortydwerk, maar is reeds verlede Sondag afgeskaf nadat die kragvoorsiener met werkers onderhandel het.
Daphne Mokwena, 'n bestuurder by Eskom, het verlede week in 'n verklaring gesê stakende werkers het ná afloop hiervan ooreengekom om hul dienste te hervat.
"Ons werk tans om kragtoevoer na sommige gebiede te herstel, maar weens 'n agterstand sal die omkeertyd langer as gewoonweg wees."
Dit lyk egter of probleme steeds voortduur.
Johannesburg se kragvoorsiener, City Power, het Woensdag gesê hy is bekommerd oor die negatiewe uitwerking wat die staking op sy kliënte te midde van beurtkrag in die land het.
"Ons kliënte is oor die afgelope paar dae ingeloop weens kragtoevoer wat ná geskeduleerde beurtkrag weer herstel moet word, maar dan eers ure later aangaan."
City Power sê sy kliënte in die noorde van Johannesburg is vandeesweek die "hardste getref", met inwoners in Northriding en Windsor wat tot vyf uur ná geskeduleerde beurtkrag steeds sonder elektrisiteit moes klaarkom.
Dít is glo weens 'n probleem met die transformators by die Windsor- en Olivedale-substasie.
City Power-kliënte in "grensgebiede" soos Randburg, Midrand en Lenasia is glo ook deur die kragtoevoerprobleme geraak.
"Dit is onaanvaarbaar. Ons het ons besware met Eskom in dié verband opgeneem en doen 'n beroep op ons kliënte om geduldig te wees terwyl ons poog om die probleme met Eskom uit te klaar," sê Isaac Mangena, woordvoerder vir City Power.
Bejaarde beroof ná sy onder eie kar beland
Dit is nie net in Johannesburg wat dit gebeur nie, hier in Benoni wag ons telkemale ure vir ons krag om aan te kom.
Besef die stakers nie hulle benadeel hulle eie mense en kinders se opvoeding deur hulle optrede nie. Stupid verby.
Vir jare het hulle op hul agterstewe gesit en nie hul werk gedoen nie. Nou dat hulle bietjie moet werk wil hulle staak.
Ons krag bly af maar ten minste bly al die straatligte in ons geweste aan, 24 uur per dag. Ons kan nie kla nie.